《□□庚午春之七日前成都通川陵阳程遇孙舣东》
宋代·程遇孙

春风吹客舟，沙际初倚柁。
怀人爱其屋，木杪危若堕。
欣于太守游，江色清照坐。
当年绍述议，洛党亦奔播。
时人欲杀翁，甘此采薇饿。
流离终爱君，怨语无骚些。
寥寥十翼后，学易孰远过。
诸儒践陈迹，如蚁困旋磨。
岩栖独钩深，混沌与凿破。
书成置箧中，山鬼严夜逻。
向来新说行，六籍乃生祸。
氛埃满神州，久被犬羊涴。
何如北岩石，樵牧不敢唾。
诗寒不成章，聊为兹石贺。

作者简介：宋隆州仁寿人，字叔达。程壬孙弟。历官太常寺丞、潼川漕使。少年雄于文，后折节为张栻之学。与兄壬孙极友爱。